
[bookmark: Forma]ĮSAKYMAS
DĖL IGNALINOS RAJONO CENTRINĖS PERKANČIOSIOS ORGANIZACIJOS  VYKDOMŲ CENTRALIZUOTŲ VIEŠŲJŲ PIRKIMŲ TAISYKLIŲ IR CENTRALIZUOTOS VIEŠŲJŲ PIRKIMŲ VEIKLOS PASLAUGŲ SUTARTIES
FORMOS PATVIRTINIMO

2022 m. lapkričio 18 d. Nr. VT-520
Ignalina

[bookmark: n_0]Vadovaudamasi Lietuvos Respublikos vietos savivaldos įstatymo   29 straipsnio 8 dalies 2 punktu, Ignalinos rajono savivaldybės tarybos 2022 m. kovo 24 sprendimo Nr. T-54 „Dėl teisės atlikti centrinės perkančiosios organizacijos funkcijas suteikimo“ 3 punktu:
1. T v i r t i n u pridedamas:
1.1. Ignalinos rajono centrinės perkančiosios organizacijos vykdomų centralizuotų viešųjų pirkimų taisykles.
1.2. Neteko galios.
[bookmark: n_2]2022 m. gruodžio 12 d. Ignalinos rajono savivaldybės administracijos direktoriaus įsakymo Nr. VT-566 redakcija

2. Į p a r e i g o j u  Viešųjų pirkimų skyriaus vedėjo pavaduotoją  Aušrą Kacevičienę  supažindinti su šiuo įsakymu Ignalinos rajono savivaldybės administracijos vadovus, savivaldybės biudžetinių ir viešųjų įstaigų vadovus. 
	Šis įsakymas gali būti skundžiamas Ignalinos rajono savivaldybės administracijos direktoriui (Laisvės a. 70, 30122 Ignalina) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.


Administracijos direktoriaus pavaduotoja, 
pavaduojanti administracijos direktorių                                                            Lina Gladkauskienė     
______________
                          













PATVIRTINTA 
Ignalinos rajono savivaldybės administracijos direktoriaus 2022 m.  d. įsakymu Nr.   

IGNALINOS RAJONO CENTRINĖS PERKANČIOSIOS ORGANIZACIJOS VYKDOMŲ CENTRALIZUOTŲ VIEŠŲJŲ PIRKIMŲ TAISYKLĖS

I SKYRIUS
BENDROJI DALIS

1. [bookmark: n_1]Ignalinos rajono centrinės perkančiosios organizacijos (toliau – Ignalinos rajono CPO) vykdomų centralizuotų viešųjų pirkimų taisyklės (toliau – Taisyklės) reglamentuoja prekių, paslaugų ir darbų viešuosius pirkimus (toliau – pirkimas arba pirkimai), kuriuos Ignalinos rajono CPO atlieka kitų perkančiųjų organizacijų pavedimu pasirašius centralizuotos viešųjų pirkimų veiklos paslaugų sutartis (toliau – Sutartis), šių pirkimų subjektų teises, pareigas, atsakomybę, pirkimų kontrolės tvarką. Ignalinos rajono CPO funkcijas Ignalinos rajono savivaldybės tarybos 2022 m. kovo 24 d. sprendimu Nr. T-54 „Dėl teisės atlikti centrinės perkančiosios organizacijos funkcijas“ pavesta atlikti Ignalinos rajono savivaldybės administracijai (toliau – administracija).
2. Visi pirkimai privalo būti vykdomi vadovaujantis Lietuvos Respublikos viešųjų pirkimų įstatymu (toliau – Viešųjų pirkimų įstatymas arba VPĮ), Lietuvos Respublikos civiliniu kodeksu, Mažos vertės pirkimų tvarkos aprašu, patvirtintu Viešųjų pirkimų tarnybos direktoriaus 2017 m. birželio 28 d. įsakymu Nr. 1S-97 (toliau – Mažos vertės pirkimų tvarkos aprašas), kitais įstatymais ir įstatymų įgyvendinamaisiais teisės aktais, Ignalinos rajono savivaldybės  administracijos teisės aktais.
3. Taisyklėse vartojamos sąvokos:
3.1. Centralizuotai perkamas objektas – daugiau nei vienos perkančiosios organizacijos poreikius atitinkantis perkamas objektas. 
3.1. Centralizuotos viešųjų pirkimų veiklos paslaugų sutartis (toliau – Pirkimų sutartis) – sutartis, pasirašyta tarp Ignalinos rajono CPO ir perkančiosios organizacijos, kuria perkančioji organizacija paveda Ignalinos rajono CPO:
3.1.1. atlikti perkančiosios organizacijos inicijuotų pirkimų, numatytų perkančiosios organizacijos patvirtintame planuojamų atlikti kiekvienais einamaisiais kalendoriniais metais pirkimų plane (toliau – Pirkimų planas), kurių sutarties vertė viršija 15 000 Eur be PVM ribą, procedūras;
3.1.2. centralizuotai perkamam objektui: 
3.1.2.1. sudaryti preliminariąją sutartį;
3.1.2.2. pateikti užsakymą konsoliduotam pirkimui arba atlikti konsoliduotą pirkimą;
3.1.2.3. sukurti ir valdyti dinaminę pirkimo sistemą.
3.1.3. pagal poreikį teikti pagalbines viešųjų pirkimų veiklos paslaugas, susijusias su perkančiosios organizacijos viešųjų pirkimų atlikimu ar dokumentų rengimu.
3.2. Pirkimų iniciatorius – perkančiosios organizacijos vadovo paskirtas darbuotojas, kuris nurodo atstovaujamos perkančiosios organizacijos poreikį viešojo pirkimo būdu įsigyti reikalingų prekių, paslaugų arba darbų ir (ar) parengia jų techninę specifikaciją ir (ar) jos projektą ir (ar) pateikia Ignalinos rajono CPO pirkimo inicijavimui reikalingus dokumentus (atlieka pirkimo inicijavimo procedūrą), įskaitant Pirkimo paraiškos pateikimą dokumentų valdymo sistemoje (toliau – DVS).
3.3. Pirkimų organizatorius – Ignalinos rajono   savivaldybės administracijos direktoriaus įsakymu paskirtas darbuotojas, kuris perkančiosios organizacijos nustatyta tvarka organizuoja ir atlieka mažos vertės pirkimus, vykdo pagal preliminariąsias sutartis atnaujinto tiekėjų varžymosi procedūras, kai tokiems pirkimams atlikti nesudaroma viešojo pirkimo komisija. Skiriant pirkimų organizatorių, turi būti atsižvelgiama į jo ekonomines, technines, teisines žinias ir Viešųjų pirkimų įstatymo bei kitų pirkimus reglamentuojančių teisės aktų išmanymą. Pirkimų organizatoriai gali būti tik nepriekaištingos reputacijos asmenys.
3.4. Viešojo pirkimo komisija – Ignalinos rajono savivaldybės administracijos direktoriaus įsakymu iš ne mažiau kaip 3 asmenų sudaryta komisija, kuri organizuoja ir atlieka pirkimą (-us), nagrinėja ir priima sprendimus dėl gautų pretenzijų.
4. Kitos taisyklėse vartojamos pagrindinės sąvokos suprantamos taip, kaip jos apibrėžtos Viešųjų pirkimų įstatyme, kituose pirkimus reglamentuojančiuose teisės aktuose. Pasikeitus Taisyklėse minimiems teisės aktams ir rekomendacinio pobūdžio dokumentams, taikomos aktualios tų teisės aktų ir rekomendacinio pobūdžio dokumentų redakcijos nuostatos. 

II SKYRIUS 
PIRKIMŲ PLANAVIMAS

5. Perkančioji organizacija, pasirašiusi Pirkimų sutartį, ne vėliau kaip per 3 darbo dienas nuo Ignalinos rajono savivaldybės tarybos sprendimo, kuriuo patvirtinamas rajono savivaldybės biudžetas, dienos DVS turi pateikti informaciją apie poreikį įsigyti prekių, paslaugų ar darbų einamiesiems biudžetiniams metams (informacija pateikiama pagal nustatytą formą, Taisyklių 1 priedas). Už pateiktos informacijos teisingumą yra atsakinga perkančioji organizacija. 
6. Ignalinos rajono CPO ne vėliau kaip per 30 kalendorinių dienų nuo Taisyklių 5 punkte nurodytos informacijos gavimo pagal gautą informaciją parengia Pirkimų plano projektą. Sudarydama Pirkimų plano projektą, Ignalinos rajono CPO, be kita ko, įvertina, ar pirkimai gali būti atliekami iš Centrinės perkančiosios organizacijos, kaip nurodyta Viešųjų pirkimų įstatymo 82 straipsnyje, ar pirkimo objektui taikomi aplinkosaugos, socialiniai kriterijai, taip pat, nustatydama pirkimo inicijavimo terminą, pirkimo pradžią ir pirkimo būdą, įvertina Pirkimų sutartis pasirašiusių skirtingų perkančiųjų organizacijų panašių pirkimų sujungimo galimybę.
7. Prieš pateikdamas DVS priemonėmis informaciją apie poreikį įsigyti prekių, paslaugų ar darbų, Pirkimų iniciatorius, vadovaudamasis Numatomos viešojo pirkimo ir pirkimo vertės skaičiavimo metodika, patvirtinta Viešųjų pirkimų tarnybos direktoriaus 2017 m. birželio 27 d. įsakymu Nr. 1S-94 „Dėl Numatomos viešojo pirkimo ir pirkimo vertės skaičiavimo metodikos patvirtinimo“ (toliau – Metodika), turi remdamasis skaičiuojamosiomis kainomis, panašių pirkimų praktika, rinkos ir kitais tyrimais savarankiškai, be Ignalinos rajono CPO veiksmų, nustatyti pirkimo vertę. Už nustatytą pirkimo vertę, taip pat už kitos  pateiktos informacijos teisingumą yra atsakingas tik Pirkimų iniciatorius. 
8. Pirkimų planą tvirtina pati perkančioji organizacija.
9. Per metus Pirkimų planas gali būti koreguojamas. Pirkimų iniciatorius Taisyklių 7 punkte nustatyta tvarka apskaičiuoja pirkimo vertę ir informaciją apie poreikį įsigyti Pirkimų plane nenumatytų prekių, paslaugų ar darbų pateikia DVS Ignalinos rajono CPO, užpildydamas pirkimo poreikio pateikimo formą (Taisyklių 1 priedas). 
 
III SKYRIUS 
PIRKIMŲ VYKDYMO TVARKA

10. Pirkimų iniciatorius, norėdamas inicijuoti planuojamų vykdyti einamaisiais kalendoriniais metais Pirkimų plane esantį pirkimą per Ignalinos rajono CPO, DVS Ignalinos rajono CPO turi pateikti užpildytą viešojo pirkimo inicijavimo paraiškos formą (toliau – Paraiška), esančią Taisyklių 2 priede.
11. Pirkimo iniciatorius užpildo Paraišką ir nurodo pirkimui vykdyti reikalingą informaciją. Prie Paraiškos turi būti pridėti šie dokumentai / informacija:  
 11.1. Pirkimo techninės specifikacijos projektas (pateikiamas atskiras dokumentas laisva forma).
11.2 . Pagrindinės pirkimo sutarties sąlygos arba perkančiosios organizacijos parengtas pirkimo sutarties projektas, jei tokio tipo pirkimo sutarties projekto nėra tarp parengtų Ignalinos rajono CPO  patvirtintų standartinių pirkimo sutarties formų arba jei pirkimo objektas išskirtinis dėl savo būdo, apimties ir sudėtingumo ir priimtiniau naudoti perkančiosios organizacijos parengtą sutarties projektą.
11.3. Tiekėjų pašalinimo pagrindai ir (ar) tiekėjų kvalifikacijos reikalavimai (jeigu tikrinama).
11.4. Tiekėjų pasiūlymų vertinimo kriterijai, parametrai ir jų vertinimo tvarka tais atvejais, kai pasirenkamas kainos ar sąnaudų ir kokybės santykio arba sąnaudų vertinimo kriterijus.  
 11.5. Aplinkybės, dėl kurių reikia pagrįsti Viešųjų pirkimų įstatyme numatyto pirkimo būdo pasirinkimą, pirkimo būdo pasirinkimą pagrindžianti motyvacija ir šią motyvaciją pagrindžiantys dokumentai.
11.6. Pagrindimas, kodėl Pirkimo iniciatorius tarptautinio pirkimo neskaido į dalis, kaip numatyta Viešųjų pirkimų įstatymo 28 straipsnio 2 dalyje (pagrindimą Pirkimo iniciatorius pateikia Paraiškoje).
12. Perkančioji organizacija yra atsakinga už tinkamos Paraiškos pateikimą ir Paraiškoje bei techninės specifikacijos projekte pateiktos informacijos teisingumą, pagrįstumą, objektyvumą ir atitiktį Viešųjų pirkimų įstatymo bei kitų viešuosius pirkimus reguliuojančių teisės aktų reikalavimams.
13. Ignalinos rajono CPO viešuosius pirkimus Viešųjų pirkimų įstatymo nustatyta tvarka atlieka:
13.1. Pirkimų organizatoriai – nesudėtingus, nedidelio rizikingumo mažos vertės pirkimus;
13.2. Ignalinos rajono CPO vadovo įsakymu, vadovaujantis Viešųjų pirkimų įstatymu, sudaryta viešojo pirkimo komisija (toliau – Komisija) – visus kitus pirkimus, išskyrus nurodytus Taisyklių 13.1 papunktyje.
14. Pirkimo dokumentus pagal pateiktą Paraišką ir su ja pateiktais dokumentais rengia Komisija arba Pirkimų organizatorius, tai yra konkretų pirkimą vykdantis subjektas. Pirkimo dokumentai rengiami laikantis Viešųjų pirkimų įstatymo, kitų įstatymų ir jų įgyvendinamųjų teisės aktų reikalavimų.
15. Komisija priima sprendimą dėl išankstinio pirkimo techninės specifikacijos projekto paskelbimo CVP IS. Tais atvejais, kai pirkimą vykdo Pirkimų organizatorius, jis priima ir sprendimą dėl techninės specifikacijos projekto išankstinio paskelbimo.
16. Nutraukiant pirkimo procedūras Perkančiosios organizacijos valia, Ignalinos rajono CPO nevertina Perkančiosios organizacijos sprendimo dėl pirkimo nutraukimo pagrįstumo aplinkybių. Ignalinos rajono CPO vykdo tik formaliuosius techninius pirkimo nutraukimo veiksmus.
17. Perkančioji organizacija atlieka Pirkimo sutarčių vykdymą ir užtikrina, kad Pirkimo sutartys būtų vykdomos tinkamai.

IV SKYRIUS 
CENTRALIZUOTOS VIEŠŲJŲ PIRKIMŲ VEIKLOS PASLAUGŲ SUTARČIŲ VYKDYMO YPATUMAI

	18. Pasirašydamos Pirkimų sutartis su Ignalinos  rajono CPO, perkančiosios organizacijos paveda Ignalinos rajono CPO atlikti prekių, paslaugų ir / ar darbų pirkimų procedūras ir pagal poreikį teikti pagalbinės viešųjų pirkimų veiklos paslaugas, susijusias su perkančiosios organizacijos viešųjų pirkimų procedūrų atlikimu ar dokumentų rengimu. Ignalinos rajono CPO pirkimų procedūrų atlikimui naudojami Ignalinos rajono CPO  standartiniai pirkimo dokumentai ir sutartys (kai jie parengti).
	19. Ignalinos rajono CPO pirkimo procedūras pradeda vykdyti tik tuomet, kai pasirašyta Pirkimų  sutartis.
	20. Perkančioji organizacija, siekdama inicijuoti pirkimo procedūras, DVS Ignalinos rajono CPO pateikia: pirkimo iniciatoriaus pasirašytą Viešųjų pirkimų tarnybos kartu su Vyriausiąja tarnybinės etikos komisija nustatytos formos nešališkumo deklaraciją (toliau – Nešališkumo deklaracija) ir Taisyklių 1 priede nustatytos formos konfidencialumo pasižadėjimą (toliau – Konfidencialumo pasižadėjimas); užpildytą ir perkančiosios organizacijos vadovo ar jo įgalioto asmens patvirtintą Paraišką. Ignalinos  rajono CPO pirkimo procedūras pradeda tik tuomet, kai yra pateikta  visa Paraiškoje reikalaujama informacija ir techninės specifikacijos projektas.
	21. Atlikdama pirkimo procedūras, Ignalinos  rajono CPO:
	21.1. prireikus konsultuoja perkančiąsias organizacijas dėl numatomo pirkimo būdo parinkimo, pirkimo procedūrų, pirkimo objekto techninės specifikacijos, tiekėjams keliamų pašalinimo pagrindų ir kvalifikacijos reikalavimų, Pirkimo sutarties sąlygų ir kitų pirkimui atlikti reikalingų dokumentų parengimo;
	21.2. atlieka pirkimo procedūras iki Pirkimo sutarties ar preliminariosios sutarties ir / arba pagrindinės sutarties sudarymo preliminariosios sutarties pagrindu;
	21.3. rengia ir teikia skelbimus, jų pakeitimus, įskaitant, bet neapsiribojant skelbimu apie pirkimą ir skelbimu apie pirkimo rezultatus, kaip numatyta Viešųjų pirkimų įstatyme;
	21.4. rengia ir teikia viešojo pirkimo procedūrų ataskaitas, kaip numatyta Viešųjų pirkimų įstatyme (jei Perkančioji organizacija paveda);
	21.5. rengia ir teikia viešojo pirkimo procedūrų ataskaitas, kaip numatyta Viešųjų pirkimų įstatyme (jei Perkančioji organizacija paveda);
	21.6. paskelbia laimėjusio dalyvio pasiūlymą, sudarytą (-as) viešojo pirkimo sutartį (- is), preliminariąją sutartį ir gavusi iš perkančiosios organizacijos informaciją apie jų pakeitimus Centrinėje viešųjų pirkimų informacinėje sistemoje, kaip numatyta Viešųjų pirkimų įstatyme (taikoma, jei perkančioji organizacija paveda).
	22. Įvertinusi Paraišką, prie jos pridėtus dokumentus ir nustačiusi, kad pateikta informacija neatitinka Viešųjų pirkimų įstatymo ar kitų teisės aktų reikalavimų arba yra kitų esminių pateiktos informacijos netikslumų, Ignalinos rajono CPO DVS priemonėmis, ne vėliau nei per 5 darbo dienas grąžina Paraišką patikslinti perkančiajai organizacijai, nurodydama, kokie netikslumai ar prieštaravimai (toliau – pastabos) yra taisytini. Prireikus Ignalinos rajono CPO arba perkančioji organizacija organizuoja susitikimą aptarti nurodytas pastabas.
	23. Perkančioji organizacija ne vėliau kaip per 5 darbo dienas nuo pastabų gavimo DVS patikslina Paraišką ir pakartotinai pateikia ją Ignalinos rajono CPO.
	24. Paraiška ir susiję dokumentai (jeigu reikia, jos papildymai ir patikslinimai) Ignalinos rajono CPO turi būti pateikti ne vėliau kaip prieš:
	24.1. 13–14 savaičių iki planuojamo Pirkimo sutarties pasirašymo, kai pagal Viešųjų pirkimų įstatymo nuostatas turi būti atliekamas tarptautinis pirkimas;
	24.2. 7–8 savaitės iki planuojamo Pirkimo sutarties pasirašymo, kai pagal Viešųjų pirkimų įstatymo nuostatas turi būti atliekamas supaprastintas pirkimas, išskyrus pirkimus, nurodytus 24.3  papunktyje;
	24.3 3–4 savaitės iki planuojamo Pirkimo sutarties pasirašymo, kai pagal Viešųjų pirkimų įstatymo ir Mažos vertės pirkimų tvarkos aprašo nuostatas turi būti atliekamas supaprastintas mažos vertės pirkimas skelbiamos apklausos būdu;
	24.4. Pirkimas naudojantis CPO LT katalogu – 3 savaitės.
	25. Jeigu dėl nenumatytų aplinkybių iškyla poreikis ypač skubiai vykdyti pirkimą, perkančioji organizacija apie tokio pirkimo vykdymą raštu informuoja Ignalinos rajono CPO. Tokiu atveju Paraiška gali būti pateikia ir praleidus Taisyklių 24 punkte nurodytus terminus. Viešųjų pirkimų įstatyme numatytais atvejais, kai pirkimas gali būti vykdomas skubiai, nenumatytas aplinkybes, dėl kurių atsirado poreikis vykdyti tokį pirkimą, perkančioji organizacija nurodo Paraiškoje.
	26. Ignalinos rajono CPO gali atsisakyti atlikti pirkimą, jeigu Paraiškoje pateikta informacija neatitinka Viešųjų pirkimų įstatymo ar kitų teisės aktų reikalavimų. Tokiu atveju Ignalinos rajono CPO DVS informuoja perkančiąją organizaciją ir nurodo tokio sprendimo motyvus.
	27. Per Taisyklėse nustatytą terminą nesuderinus konkretaus Pirkimo užduoties, negavus visos tinkamam Pirkimo vykdymui būtinos informacijos arba paaiškėjus, kad pateikta informacija neatitinka Viešųjų pirkimų įstatymo ar kitų teisės aktų reikalavimų, yra neteisėta ir / ar neteisinga, Ignalinos rajono CPO turi teisę atsisakyti vykdyti pirkimą, sustabdyti viešojo pirkimo procedūras, nukelti jų terminus ar nutraukti viešojo pirkimo procedūras.
	28. Perkančioji organizacija kiekvienam pirkimui turi paskirti bei Paraiškoje nurodyti atsakingą darbuotoją, kuris gerai išmano pirkimo objektą ir kuris, prireikus, galėtų dalyvauti pirkimo procedūrose eksperto / Komisijos nario teisėmis, turėtų teisę keisti, tikslinti Paraiškoje (su ja pateikiamuose dokumentuose) nurodytą informaciją, duomenis ir pritarti atliekamiems koregavimams (toliau – atsakingas darbuotojas). Atsakingas darbuotojas pirkimo vykdymo metu teikia ekspertinę išvadą dėl Komisijos ar pirkimų organizatoriaus suformuluotų klausimų, susijusių su pirkimo procedūrų vykdymu (jeigu reikia).
Jeigu pirkime pasiūlymai yra vertinami pagal kainos ar sąnaudų ir kokybės santykį ir pasirinktos vertinti pasiūlymo techninės charakteristikos nėra kiekybiškai įvertinamos, perkančioji organizacija turi pasiūlyti ne mažesnį kaip teisės aktuose nustatytą ir pagal pirkimo pobūdį reikalingą ekspertų skaičių, kurie atliks ekspertinį techninio pasiūlymo vertinimą.
29. Komisijai ar pirkimų organizatoriui atlikus pirkimo procedūras, pirkimo sąlygos, laimėtojo pasiūlymas, Pirkimo sutarties projektas (išskyrus rekvizitus) ir kiti Pirkimo sutarties sudarymui reikalingi pirkimo dokumentai, ne vėliau kaip per 5 darbo dienas nuo laimėtojo nustatymo dienos perduodami perkančiajai organizacijai, jei nėra gautų pretenzijų ar ieškinių.
30. Ignalinos rajono CPO paskelbia laimėjusio dalyvio pasiūlymą, sudarytą Pirkimo sutartį, preliminariąją sutartį ir šių sutarčių pakeitimus CVP IS Viešųjų pirkimų įstatymo nustatyta tvarka. Perkančioji organizacija, sudariusi Pirkimo sutartį, ne vėliau kaip per 3 darbo dienas nuo Pirkimo sutarties sudarymo, pasirašytos Pirkimo sutarties kopiją ir pakeitimus pateikia Ignalinos rajono CPO (taikoma, jei Perkančioji organizacija paveda).

[bookmark: bookmark7]V SKYRIUS
PRETENZIJŲ IR GINČŲ NAGRINĖJIMO TVARKA

31. Ignalinos rajono CPO  gautas pretenzijas dėl jos atliekamų pirkimų procedūrų (toliau – pretenzija) nagrinėja ir sprendimą dėl gautos pretenzijos priima Ignalinos rajono CPO  sudaryta  viešojo pirkimo komisija (toliau – Komisija) arba pirkimo organizatoriai (mažos vertės pirkimams, kai tokiems pirkimams nesudaroma Komisija, arba tokių pirkimų nepavedama atlikti Komisijai). 
32. Pretenzijos nagrinėjamos ir ginčai sprendžiami laikantis Viešųjų pirkimų įstatyme ir kituose teisės aktuose nustatytos tvarkos ir reikalavimų.

[bookmark: bookmark8]VI SKYRIUS
CVP IS ADMINISTRAVIMAS

33. CVP IS administratoriaus funkcijas Ignalinos rajono CPO gali atlikti Ignalinos rajono savivaldybės administracijos direktoriaus arba Viešųjų pirkimų skyriaus vedėjo paskirti asmenys. 
34. Paskirti atlikti CVP IS administratoriaus funkcijas asmenys:
34.1. gali suteikti CVP IS naudotojo teises Komisijų nariams, ekspertams, pirkimų organizatoriams ir viešuosius pirkimus kontroliuojančių institucijų atstovams ir sustabdyti naudojimąsi CVPIS naudotojo teisėmis pirkimui pasibaigus;
34.2. yra atsakingi už CVP IS naudotojų administravimą ir privalo užtikrinti naudotojų duomenų aktualumą ir teisingumą (suteikiant CVPIS naudotojo teises naujiems naudotojams ir stabdant CVPIS naudotojo teises buvusiems naudotojams).
35. CVP IS administratoriai ir CVP IS naudotojai, naudodamiesi CVP IS, turi vadovautis Naudojimosi Centrine viešųjų pirkimų informacine sistema taisyklėmis, patvirtintomis Viešųjų pirkimų tarnybos direktoriaus 2017 m. gruodžio 28 d. įsakymu Nr. 1S-181.
[bookmark: bookmark9]VII SKYRIUS
BAIGIAMOSIOS NUOSTATOS

36. Planavimo ir pasirengimo pirkimams dokumentai, pirkimo dokumentai, paraiškos, pasiūlymai bei jų nagrinėjimo ir vertinimo dokumentai, Komisijos sprendimų priėmimo, derybų, dialogo ar kiti protokolai, susirašinėjimo su tiekėjais dokumentai,  kiti su pirkimu susiję dokumentai, preliminariosios pirkimo sutartys, pirkimo sutartys, jų pakeitimai ir su jų vykdymu susiję dokumentai saugomi Viešųjų pirkimų įstatymo nustatyta tvarka. Komisijos protokolai pasirašomi, registruojami ir saugomi DVS. Atsiradus nenumatytoms aplinkybėms ar dėl kitų priežasčių negalint Komisijos protokolo pasirašyti šioje sistemoje, Komisijos sprendimu jie gali būti pasirašomi popierinio dokumento forma ar elektroniniu parašu. Tokiu atveju pasirašyti protokolai ne vėliau kaip per 1 darbo dieną turi būti užregistruojami ir saugomi DVS.
37. Susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu, gali tik Komisijos pirmininkas ir nariai, pirkimų organizatorius, ekspertai, Viešųjų pirkimų tarnybos ir kitų kontroliuojančių institucijų atstovai, perkančiosios organizacijos vadovas ir jo įgalioti asmenys, kiti asmenys ir institucijos, turinčios tokią teisę pagal Lietuvos Respublikos įstatymus.
	38. Komisijos pirmininkas ir nariai, pirkimų organizatorius, ekspertas, stebėtojas ir kiti asmenys, dalyvaujantys pirkimo procedūrose ar galintys daryti įtaką jos rezultatams, savo funkcijas pradeda vykdyti tik po to, kai pasirašo Viešųjų pirkimų tarnybos kartu su Vyriausiąja tarnybinės etikos komisija nustatytos formos Nešališkumo deklaraciją ir Taisyklių 1 priede nustatytos formos Konfidencialumo pasižadėjimą. Nešališkumo deklaracijos ir Konfidencialumo pasižadėjimai pasirašomi, registruojami ir saugomi tam skirtame registre Ignalinos rajono CPO DVS. Perkančiųjų organizacijų pavedimu vykdomuose pirkimuose jų paskirti iniciatoriai, Komisijos nariai, pasitelkiami ekspertai (kurie nėra Ignalinos rajono CPO  darbuotojai), stebėtojai ir kiti asmenys, dalyvaujantys pirkimo procedūrose ar galintys daryti įtaką jos rezultatams, Nešališkumo deklaracijas ir Konfidencialumo pasižadėjimus pasirašo ir šie dokumentai registruojami, saugomi Ignalinos rajono CPO DVS. Atsiradus nenumatytoms aplinkybėms ar dėl kitų priežasčių negalint Nešališkumo deklaracijos ir Konfidencialumo pasižadėjimo pasirašyti DVS, jie gali būti pasirašomi popierinio dokumento forma ar elektroniniu parašu ir turi būti užregistruojami paskirto darbuotojo bei saugomi DVS. Už šiame Taisyklių punkte nurodytų dokumentų pasirašymą ir pateikimą laiku yra atsakingi juos pasirašantys asmenys.
	39. Perkančiosios organizacijos  ir Ignalinos rajono CPO paskirti ekspertai viešojo pirkimo komisijos nariai, stebėtojai, iniciatoriai, kiti asmenys, dalyvaujantys pirkimo procedūrose ar galintys daryti įtaką jos rezultatams, savo funkcijas pradeda vykdyti savo pareigas tik po to, kai yra tinkamai deklaravę ir / ar patikslinę privačius interesus pagal Lietuvos Respublikos viešųjų privačių interesų derinimo įstatymą. Už šiame Sutarties punkte nurodytos deklaracijos pateikimą ir tikslinimą yra atsakingi viešuosius ir privačius interesus deklaruojantys asmenys.
	40. Perkančioji organizacija, Komisija, jos pirmininkas ir nariai ar ekspertai ir kiti asmenys negali tretiesiems asmenims atskleisti iš tiekėjų gautos informacijos, kurią jie nurodė kaip konfidencialią. Konfidencialia nelaikoma tokia informacija, kuri yra viešai žinoma arba vieša pagal viešuosius pirkimus reglamentuojančių teisės aktų reikalavimus.
	41. Pasikeitus Taisyklėse nurodytiems teisės aktams, taikomos aktualios jų redakcijos ar pakeistą teisinį reguliavimą nustatantis teisės aktas.
	42. Priedai:
	42.1. Poreikio sąrašas, 1 priedas.
	42.2. Viešojo pirkimo inicijavimo paraiška, 2 priedas.
	42.3. Konfidencialumo pasižadėjimas, 3 priedas.
	42.4. Techninės specifikacijos, 4 priedas.
	42.5. Prekių, paslaugų, darbų sutarčių projektai, 5 priedas.

